- Hindi News
- National
- छात्र बोले आवेदन फारवर्ड, नहीं हो रहा, प्राचार्य का दावा मिलते ही भेज दिया था विवि
छात्र बोले आवेदन फारवर्ड, नहीं हो रहा, प्राचार्य का दावा मिलते ही भेज दिया था विवि
डॉ. हरीसिंह गौर विश्वविद्यालय के परीक्षा विभाग की लापरवाही से बिगड़े रिजल्ट की वास्तविकता पता करने कुलपति प्रो. आरपी तिवारी ने उनके पुन: जांच की बात कही है। इस संबंध में वह छात्रों को आश्वासन भी दे चुके हैं। यह काम जल्दी शुरू हो सके, लिहाजा उन्होंने कॉलेजों की तरफ से आवेदन विश्वविद्यालय के लिए अग्रेषित करवाने की बात सभी से कही थी। कुछ निजी कॉलेजों द्वारा अपने यहां के विद्यार्थियों से मिले रिजल्ट सुधार के आवेदन को फॉरवर्ड कर विश्वविद्यालय भेज दिया गया है, लेकिन आर्ट्स एंड कॉमर्स कॉलेज प्रबंधन ऐसा नहीं कर रहा है। कॉलेज के बीएससी थर्ड सेमेस्टर के करीब 650 विद्यार्थियों का रिजल्ट गड़बड़ आने की शिकायत की गई है। हालांकि प्रिंसिपल डॉ. जीएस रोहित का दावा है कि उन्होंने 23 दिसंबर को ही आवेदन विश्वविद्यालय को फॉरवर्ड कर दिया था। इसके बाद कुछ और व्यक्ति तौर पर आवेदन आए हैं, उनको एकत्र करके एक-दो दिन में फारवर्ड कर भेज दिए जाएंगे।
यह है पूरा मामला : विवि द्वारा घोषित रिजल्ट के बाद से ही लगातार शिकायतें आ रही हैं कि कई रिजल्ट में पेपर अच्छा देने के बावजूद बड़ी संख्या में विद्यार्थियों को फेल किया गया है। छात्रों का दावा है कि 90 फीसदी विद्यार्थियों का रिजल्ट खराब है। आर्ट्स एंड कॉमर्स कॉलेज, ज्ञानवीर कॉलेज, नोबल कॉलेज, ओजस्विनी कॉलेज एवं दमोह कॉलेज के विद्यार्थी रिजल्ट में हुई गड़बड़ी की शिकायत को लेकर कुलपति को ज्ञापन दे चुके हैं।
नौ दिन पहले यह बोले थे कुलपति : 22 दिसंबर को बड़ी संख्या में छात्र कुलपति को ज्ञापन देने पहुंचे थे। ठीक 9 दिन पहले तब कुलपति प्रो. आरपी तिवारी ने सभी को आश्वासन दिया था कि 15 से 20 दिवस में रिजल्ट की जांच कर दोबारा परिणाम घोषित कर दिया जाएगा। उन्होंने छात्रों से यह भी कहा था कि वह अपने-अपने कॉलेज के प्राचार्य के माध्यम से आवेदन विवि में भिजवाएं।
छात्र बोले हमसे रोज कहा जाता है कल भेजेंगे : अंकित विश्वकर्मा, योगेश नगाइच, श्रीयांश दुबे, सुलभ जैन, संकल्प जैन, राहुल जैन, सौरभ तिवारी, श्रीकांत कुर्मी, निवेश गोस्वामी, सौरभ लोधी सहित बड़ी संख्या में छात्र मंगलवार को आर्ट्स एंड कॉमर्स कॉलेज के प्राचार्य डॉ. जीएस रोहित के पास पहुंचे। उन्होंने बताया कि 23 दिसंबर को ज्ञापन दिया था, लेकिन उस दिन नहीं भेजा। बाद में लगातार छुट्टियां होने के कारण आवेदन नहीं भेजने में असमर्थता जताई गई। सोमवार को भी आवेदन नहीं भेजा। मंगलवार को भी छात्रों की लगातार मांग के बाद कॉलेज द्वारा छात्रों का आवेदन अग्रेषित कर विवि को नहीं भेजा गया है।
रिजल्ट में गड़बड़ी का मामला
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva bho_Deva